text: El programa s'adapta a la situació de pandèmia i canvia el dinar de la gent gran convidant les persones grans a un àpat a un dels restaurants del municipi i adapta l'excursió d'un dia a dues sortides matinals.
  Sant Vicenç de Castellet recupera la Setmana de la Gent Gran.
  Sant Vicenç de Castellet recupera aquest mes de setembre la Setmana de la Gent Gran que l'any passat no es va poder celebrar a conseqüència de la situació de pandèmia. El programa s'adapta al context actual i adapta dos dels actes més populars. En aquest sentit, l'Ajuntament transforma el dinar de la gent gran i convidarà a dinar a totes les persones majors de 65 anys del municipi a un dels restaurants del poble. A més, la tradicional excursió de tota una jornada se substituirà per dues sortides matinals al Museu dedicat a la memòria de la Vinya i el Vi, a Sant Fruitós de Bages, i a les Cases de Matamargó, a Pinós.
  El programa, que se celebrarà del 27 de setembre al 3 d'octubre, inclou diferents activitats de la promoció de la salut i els bons hàbits. La regidoria de Gent Gran proposa tres caminades que resseguiran les rutes saludables, dues sessió de gimnàstica i un taller d'alimentació pensat per a les persones grans.
  La Setmana de la Gent Gran també potencia els actes culturals amb dues sortides al Teatre Kursaal per veure l'obra Vida de peix i el concert de l'Orquestra Meravella, un concert d'havaneres amb el grup La Ribera i l'espectacle Seré feliç, amb Pep i Maria Josep, a la Plaça Clavé, coincidint amb el primer d'octubre, Dia Internacional de la Gent Gran.